FI Euroopan unionin virallinen lehti CE 78/333

(2004/C 78 E/0351)

KIRJALLINEN KYSYMYS P-3892/03

esittäjä(t): Nicole Thomas-Mauro (UEN) komissiolle

(10. joulukuuta 2003)

Aihe: Ranskan terveysturvasta vastaavan viraston AFSSA:n lausunto

Ranskan terveysturvasta vastaava virasto AFSSA antoi 3. joulukuuta 2003 maissi Bt-11:stä lausunnon, jossa se ilmaisi suhtautuvansa siihen varauksellisesti ja katsoi, että tutkimuksen esittävän sveitsiläisen yrityksen Syngentan tekemät eläinkokeet eivät ole riittävät.

Ranskan hallitus antoi asian AFSSA:n käsiteltäväksi 18. marraskuuta, ennen äänestystä EU:ssa, johon Ranska osallistuu maanantaina. Siinä päätetään, sallitaanko tämän maissisäilykkeen tuonti elintarvikkeeksi ja kuullaan AFSSA:n lausunto.

Tämä on kolmas kerta, kun terveysturvasta vastaava virasto antaa lausunnon kyseisestä asiasta. Se antoi kielteiset lausunnot 21. heinäkuuta 2000 ja 20. maaliskuuta 2001, joissa se korosti eläinkokeiden puutteellisuutta.

Komissio toivoo, että maissi Bt-11:lle myönnetään lupa. Miten se ottaa huomioon Euroopan elintarvike-turvallisuusviranomaisen kanssa työskentelevien kansallisten virastojen lausunnot ja erityisesti edellä mainitun lausunnon?

David Byrnen komission puolesta antama vastaus

(14. tammikuuta 2004)

Ranskan terveysturvasta vastaavan viraston AFSSA:n ensimmäinen lausunto geneettisesti muunnetusta sokerimaissista Bt-11:stä toimitettiin komissiolle 21. heinäkuuta 2000, koska Ranska halusi esittää perustellun vastalauseen Alankomaiden toimivaltaisten viranomaisten uuselintarvikesäädöksen (EY) N:o 258/97 (1) 4 artiklan nojalla suorittamalle sokerimaissi Bt-11:tä koskevalle arviointiraportille.

Komissio välitti nämä ja muiden jäsenvaltioiden ilmaisemat vastalauseet elintarvikealan tiedekomitealle. Myös AFSSA:n seuraava 20. maaliskuuta 2001 antama lausunto toimitettiin tiedekomitean tarkasteltavaksi.

Elintarvikealan tiedekomitea antoi 17. huhtikuuta 2002 lausunnon, jonka mukaan sokerimaissi Bt-11 on yhtä turvallista ihmisravinnoksi kuin tavallisetkin maissilajit. Lausunnossa keskityttiin komission pyynnöstä jäsenvaltioiden viranomaisten kommenteissa esille tuotuihin seikkoihin, erityisesti kysynnän laajuuteen, molekyylimallinnukseen, sokerimaissi Bt-11:n koostumusanalyysiin, myrkyllisyystutkimuksiin ja pakkaus-merkintöihin.

Hakijan toimittamat tiedot ja tuotteen turvallisuusarviointi noudattivat komission suosituksessa 618/97/EY (2) määritettyjä perusteita ja vaatimuksia. Maissi Bt-11:n turvallisuusarvioinnissa käytetyt menettelyt olivat myös tieteellisen ohjauskomitean hiljattain laatimien geneettisesti muunnettujen organismien, elintarvikkeiden ja rehun arvioimista koskevien suuntaviivojen (3) ja Codex Alimentarius -komission antamien bioteknologian avulla valmistettuja elintarvikkeita koskevien periaatteiden ja suuntaviivojen mukaisia (4). Kahdessa edellä mainitussa AFSSA:n lausunnossa esitetyt huolenaiheet, jotka toistettiin AFSSA:n kolmannessa lausunnossa 3. joulukuuta 2003, eivät tuo esiin uusia tieteellisiä näkökohtia Alankomaiden toimivaltaisten viranomaisten tekemään sokerimaissi Bt-11:n arviointiin. Elintarvikealan tiedekomitea käsitteli näitä huolenaiheita asianmukaisesti 17. huhtikuuta 2002 julkaistussa lausunnossaan, jossa vahvistettiin Alankomaiden toimivaltaisten viranomaisten suorittamassa arvioinnissa tekemät löydökset, joiden mukaan sokerimaissi Bt-11 on yhtä turvallista ihmisravinnoksi kuin tavallinen maissi.

(1) Euroopan parlamentin ja neuvoston asetus (EY) N:o 258/97, annettu 27 päivänä tammikuuta 1997, uuselintarvikkeista ja elintarvikkeiden uusista ainesosista, EYVL L 43, 14.2.1997.

(2) Komission suositus, annettu 29 päivänä heinäkuuta 1997, uuselintarvikkeiden ja elintarvikkeiden uusien ainesosien tieteellisistä näkökohdista, niiden markkinoille saattamista koskevien hakemusten tueksi toimitettavien tietojen esittämistavasta sekä ensiarviointien laatimisesta Euroopan parlamentin ja neuvoston asetuksen (EY) N:o 258/97 mukaisesti, EYVL L 253, 16.9.1997.

(3) 6.3. ja 7.3.2003 kokoontuneen uuselintarvikkeita ja GMO:eja käsittelevän yhteisen työryhmän asiakirja ”Guidance Document for the Risk Assessment of Genetically Modified Plants and Derived Food and Feed” (Ohjeisto muuntogeenisten kasvien ja niistä valmistettujen elintarvikkeiden ja rehujen riskinarviointia varten). (http://europa.eu.int/comm/food/fs/sc/ssc/out327_en.pdf).

(4) Codex Alimentarius -komissio, 2003. ”Codex Principles and Guidelines on Foods Derived from Biotechnology” (Bioteknologisesti tuotettuja elintarvikkeita koskevat Codex-periaatteet ja -ohjeet). FAO:n ja WHO:n yhteinen elintarvikestandardeja koskeva ohjelma, Yhdistyneiden Kansakuntien elintarvike- ja maatalousjärjestö, Rooma. (ftp://ftp.fao.org/codex/standard/en/CodexTextsBiotechFoods.pdf).